66 sarnaqäwi: Ñanqha chuyman Jezabela
JEROBOAMAN jiwatapatxa, 10 tribu apnaqirinakax qhuru apnaqirkamakïnwa. Acab apnaqirix añcha qhurünwa. ¿Kunatsa? Jezabel warmipawa ñanqha chuyman warmïnxa.
Jezabelax janiw israelitäkänti. Sidón mark apnaqirin phuchapänwa. Baal diosar yupaychirïnwa, ukat Acab tatarus walja israelitanakarus Baal diosapar yupaychapxañapatakiw wiytäna. Jezabelax Jehová Diosaruw uñisïna profetanakaparus jiwarayänwa. Yaqhip profetanakax jan jiwañatakix qullu p’iyanakanwa imantasipxäna. Kun munasasa, jaq jiwayaskakirïnwa.
Mä urux Acab sat apnaqirixa wali llakitaw sarnaqaskäna. Ukhamasti Jezabelax ‘¿kunats llakitäta?’ sasaw jiskt’äna.
‘Nabot tatampiw parlapxta. Nayax uwas yapup alasiñ munayäta. Ukampis janiw aljañ munkituti’ sasaw Acab tatax säna.
‘Suyt’ma. Nayaw uka yapunïñ yanapt’äma’ sänwa Jezabelaxa.
Ukhamasti Jezabelaxa, Nabotax jakaskäna uka markan jilïrinakaparuw carta apayäna. ‘Jan kunatakis walïki uka jaqinakampi Nabotar ñanqhachayapxam’ sasa. ‘Diosampi apnaqirimpiruw ñanqhachi’ sapxañapawa. ‘Ukatsti anqar apsusinxa qalamp k’upjasaw jiwayapxäta’ sasa.
Nabotan jiwatap yatisaxa Jezabelax akham sänwa Acabaruxa: ‘Jichhax sarma, uwas yapup katuntasinim’ sasa. Jezabelax ukham luratapatxa juchañchatäñapänwa, ¿janichä?
Ukatwa tiempompix Jehová Diosax Jehú tatar khitäna jiwayañapataki. Jehú tataw juti sas ist’asax Jezabelax wal nayranaks pintsusïna suma uñnaqt’an warmïkaspas ukham tuküna. Ukat Jehú tatax purisaxa, ventanankaskir uñji, uka patxankaskir jaqinakarux akham sänwa: ‘¡Aka aynacharu jaquqanipxam!’ sasa. Jupanakax iyaw sasaw jaquqapxäna, kunjamtï akan uñjaski ukhama. Ukat uka warmix jiwxäna. Ukhamwa ñanqha chuyman Jezabelax tukusxäna.
1 Reyes 16:29-33; 18:1-4; 21:1-16; 2 Reyes 9:30-37.
Jiskt’äwinaka
- ¿Jezabelax khitisa?
- ¿Mä urux kunatsa Acab sat apnaqirix llakitäna?
- ¿Nabot tatan uwas yapup chachapar churañatakixa kamachänsa Jezabelaxa?
- ¿Jezabelar jiwayañapatakixa khitirus Jehová Diosax khitäna?
- Kunjamtï aka dibujon uñjaskixa, ¿Jezabelan utjasïwipar purisax Jehú tatax kamachänsa?
Yaqha jiskt’äwinakampi
- Liyt’añamawa 1 Reyes 16:29-33 ukat 18:3, 4.
¿Acab tatax apnaqaskäna ukhax kuna jan walt’äwinakas utjäna? (1 Rey. 14:9.)
- Liyt’añamawa 1 Reyes 21:1-16.
¿Kunjamsa Nabot tatax Jehová Diosar iyawsatapa ukhamaraki Jehová Dios tuqinkatapxa uñacht’ayäna? (1 Rey. 21:1-3; Lev. 25:23-28.)
Kun munatasas jan phuqaskaspaxa, ¿kamachxañasasa ukat kuns Acab tatan sarnaqäwipax yatichistu? (1 Rey. 21:4; Rom. 5:3-5.)
- Liyt’añamawa 2 Reyes 9:30-37.
Jehú tatax taqi chuymaw Jehová Diosan munañap luräna, ¿kunsa jiwasax ukat yatiqassnaxa? (2 Rey. 9:4-10; 2 Cor. 9:1, 2; 2 Tim. 4:2.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn